Den afdøde terrorist Omar el-Hussein forsøgte at leje flere lejligheder tæt på eller over for kulturhuset Krudttønden på Østerbro, inden han iværksatte sit terrorangreb.

Det bekræfter flere af hinanden uafhængige kilder over for DR Nyheder.

Oplysningerne har hidtil været hemmeligholdt af Københavns Politi, men ifølge DR Nyheders oplysninger har de været centrale for efterforskningen af terrorangrebet ved Krudttønden den 14. februar 2015.

Her skød Omar el-Hussein mod et arrangement for ytringsfrihed, hvor den svenske Muhammed-tegner Lars Vilks deltog.

DR Nyheder har talt med to af de personer, hvis lejligheder Omar el-Hussein forsøgte at leje via udlejningsportalen Airbnb. De ønsker begge at være anonyme, men DR Nyheder har set dokumentation for henvendelserne.

"Kan jeg leje din lejlighed?"

Omar el-Hussein oprettede ifølge DR Nyheders oplysninger i ugen op til angrebet en falsk profil på Airbnb og søgte over to dage målrettet efter lejligheder med blandt andet udsigt til Krudttønden.

Til en af udlejerne skrev Omar el-Hussein, at han var studerende og havde brug for lejligheden til sine ”studier.”

På en anden lejlighed skrev han: ”Har du mulighed for at leje din lejlighed ud til mig i denne korte periode?”

Han ønskede at have lejligheden fra den 12.-15. februar 2015 – altså fra to dage før angrebet, der fandt sted den 14. februar